## War-saxaafadeed Wadair loo soo saarey

**Dowladda Jarmalka ayaa €50 ku taageertey xoojinta adkeysiga ee dadka deggan koonfurta Soomaaliya**

MUQDISHO 7 Maarso 2018 – Wasaaradda Iskaashiga Dhaqaalaha iyo Horumarinta ee Dowladda Federaalka ah ee Jarmalka (BMZ) ayaa lacag €50 milyan Euro ah u ballanqaaddey barnaamij ay wadajir u fulinayaan Barnaamijka Qaramada Midoobey ee Cuntada Adduunka (WFP) iyo UNICEF kaas oo wax ka qabanaya nafaqada haweenka iyo carruurta ku nool sagaal degmo oo ka tirsan gobolka Banaadir iyo lix degmo oo ka tirsan gobolka Gedo ee koonfurta Soomaaliya.

Carruur ka badan hal milyan oo ku nool Soomaaliya ayaa la filayaa in nafaqo-xumo ba’an ay haleeli doonto 12ka bilood ee soo socda, kuwaas oo ay ka mid yihiin 232,000 oo nafaqo-xumo aad u ba’an ay ku dhici doonto oo una baahan doona gargaar naf-badbaadin ah. Abaarta jirta iyo dhibaatooyinka kale ee dhaca ayaa sababey in bulshooyinku ay ku yaraadaan amaba helin hanti ay kaga gudbaan dhibaatooyinkaas – sidaa daraaddeed waxaa muhiim ah in la maalgeliyo adkeysiga.

Deeqda soconeysa saddexda sano (€24.5 milyan oo la siinayo UNICEF iyo €25.5 milyan oo la siinayo WFP) waxaa maareyn doona Bankiga Horumarinta ee Jarmalka (KfW). Tani waxaa ay gacan ka geysan doontaa in qoysaska iyo bulshooyinka la siiyo fursad wanaagsan oo ay kula qabsadaan daalaac-dhacyada iyo dhibaatooyinka badanaa ku dhufta Soomaaliya.

UNICEF iyo WFP ayaa si dhow ula shaqeyn doonaa heerarka kala duwan Dowladda sida heer Degaan, Dowlad-goboleed iyo heer Federaalba. Wasaaradaha ugu muhiimsan waxaa ka mid ah Wasaaradda Caafimaadka iyo Adeegyada Dadka, Wasaaradda Waxbarashada iyo Wasaaradda Tamarta iyo Kheyraadka Biyaha ee Dowladda Federaalka ah. Isuduwidda iyo kormeerka barnaamijkan waxaa leh Wasaaradda Qorsheynta, Maalgashiga yo Horumarinta Dhaqaalaha.

“Wasaaradda Qorsheynta, Maalgashiga iyo Horumarinta Dhaqaalaha waxaa ay aqoonsan tahay muhiimadda uu leeyahay dadaalkan WFP iyo UNICEF ay wadaan oo gacan ka geysanaya ajandaha guud ee adkeysiga ee ku jira Qorshaha Qaran ee Horumarka isaga oo si degdeg ah diiradda u saaraya sii wanaajinta adkeysiga haweenka, carruurta iyo bulshooyinkooda ay u leeyihiin daalaa-dhacyada soo noqnoqda, waxaana aan jecelnahay in aan dhammaantiin idinkala shaqeyno arrimahan,” ayaa uu yiri Cabdullaahi Xaaji Cali, Wasiiru-dowlaha Qorsheynta, Maalgashiga iyo Horumarinta Dhaqaalaha.

Barnaamijka waxaa uu lahaan doonaa qaab dhinacyo badan oo wax looga qabanayo nafaqo-xumada oo laguna dhisayo adkeysiga iyada oo loo marayo waxqabadyada caafimaadka, nafaqada, biyaha iyo fayadhowrka iyo sidoo kale waxqabadyada nadaafadda. Sanadkan, waxaa la beegsanayaa 206,000 carruur ah oo da’doodu ka yar tahay shan sano, oo ay weheliyaan 109,000 hooyooyin uur leh iyo kuwo carruur nuujinaya ah kuwaas oo heli doona taageero caafimaad iyo mid nafaqo oo la xiriira daaweynta iyo ka-hortagga noocyo kala duwan oo nafaqo-xumo ah oo laga fulinayo xarumaha loogu talogaley iyo bulshada dhexdeedaba. Intaas waxaa dheer, carruur ka badan 8,000 oo ku nool gobolka Gedo ayaa ka faa’iideysan doona tas-hiilaadka biyaha iyo fayadhowrka ee laga sameeynayo iskuulladooda. Waxaa jiri doona dad tiradoodu kuwaa hore la mid tahay oo ka faa’iideysan doona barnaamijka labada sano ee xiga.

“Waa in aan eegnaa xalalka bulshada ee muddada fog si aan u kala goyno meertada abaaraha iyo dhibaatooyinka bani’aadamnimada ee sida joogtada ah uga dhaca Soomaaliya,” ayaa ay tiri Jutta Frasch oo ah Safiirka Jalmarka u fadhida Soomaaliya. “Waxaan ku kalsoonnahay in, iyada oo ay iska kaashanayaan Dowladda Jarmalka, UNICEF, WFP, Dowladda Federaalka ah, Dowladda Jubbaland, Maamulka Gobolka Banaadir iyo hay’adaha kale ee muhiimka ah, in aan arrintan hirgelin karno.”

Si loo hubiyo in barnaamijku uu raad muddada fog ah u yeesho uuna u raago, WFP iyo UNICEF waxaa ay si weyn diiradda u saarayaan sii xoojinta kartida dowladda, bulshooyinka iyo qoysasku u leeyihiin u adkeysiga daalaa-dhacyada iyo dhibaatooyinka iyo in ay si dhaqso badan uga soo kabsan karaan.

Adeegyadan waxaa lagu bixinayaa xarumaha caafimaadka ee ay maamulaan wada-hawlgayaasha iyo Wasaaradda Caafimaadka ee Federaalka iyo maamulka hay’adaha Jubbaland. Waxaa sidoo kale jira xirmo waxqabadyo heer bulsho ah oo ay bixinayaan shaqaale bulshada ka tirsan.

“Jarmalku taageero muhiim ah ma siinin oo keliya dadaallada bani’aadamnimada ee Soomaaliya ee waxaa uu sidoo kale taageero siiyey ka-shaqeynta dib-u-dhiska dowladda iyo hay’adaheeda iyo sii xoojinta nidaamyadeeda,” ayaa uu yiri Wakiilka UNICEF Somalia Steven Lauwerier. “Annaga oo sii wadeyna hawlgalladeenna aan kor u qaadney ee aan kula dagaallameyno abaarta, waa in aan islamarkaa ka sii fekernaa oo aan qorshe ka lahaanaa mustaqbalka oo aan hubinnaa in bulshooyinka ay adkeysi u leeyihiin ayna awoodaan in ay u adkeystaan abaaraha, fatahadaha iyo dhacdooyinka kale ee ba’an ee mustaqbalka imanaya.”

“WFP waxaa farxad u ah in ay barnaamijkan kala qaybqaadaneyso UNICEF iyo Dowladda Jarmalka taas oo inoo saamaxaysa in aan isu keenno takhasusyadeenna oo aan si dhow ula shaqeyno Dowladda Soomaaliya iyo dadka gobollada Banaadir iyo Gedo,” ayaa ay tiri Edith Heines oo ah Ku-xigeenka Agaasimaha WFP ee Dalka.

Barnaamijka waxaa xaflad ka dhici doonta Muqdisho maanta daaha kaga rogaya Safiirka Jarmalka, wakiillo ka socda UNICEF iyo WFP iyo madax sare oo matalaya Dowladda Federaalka ah ee Soomaaliya.

# # #

**Ku Saabsan UNICEF**

UNICEF waxaa ay Soomaaliya ka shaqeyneysay tan iyo 1972dii markaas oo ay xafiiskeedii ugu horreeyey ka furatey Muqdisho. Maanta UNICEF waxaa ay dhowr xafiis ku leedahay guud ahaan dalka, kuwaas oo ay ka mid yihiin Muqdisho, Baydhabo, Garoowe, Hargeysa. Iyada oo kaashaneysa 100 NGO-yo caalami iyo kuwo maxalliba ah iyo ururrada bulshada ku dhisan ah, ayaa UNICEF waxaa ay bixisaa adeegyo dhinacyada Caafimaadka, Nafaqada, Biyaha, Fayadhowrka iyo Nadaafadda (WASH), Waxbarashada iyo Ilaalinta Carruurta ah, waxaana ay wax ka qabataa xaaladaha xaaladaha degdegga ah, waxaana ay bixisaa taageero dhianca nabad-dhisidda iyo horumarinta ah. Macluumaad dheeri ah ka eeg www.unicef.org/somalia

**Ku Saabsan WFP**

WFP waa hay’adda bani’aadamnimada ee adduunka ugu weyn ee la dagaalanta baahida guud ahaan dunida, iyada oo gargaar cunto siisa xaaladaha degdegga ah iyada oo bulshoyinka kala shaqeysa sidii ay u sii wanaajin lahaayeen nafaqada ayna u xoojin lahaayeen adkeysigooda. Sanad kasta, WFP waxaa ay gargaartaa ilaa 80 milyan oo qof oo ku kala nool 80 dal. WFP waxaa ay hawlgalkeedii ugu horreey ka bilowdey Soomaaliya sanadkii 1967dii, waxaana ay sanadkaan higsaneysaa in ay caawiso 4.2 milyan oo qof oo ku nool dalka. Marka laga soo tago gargaarka degdegga ah ee cuntada, Barnaamijyada WFP waxaa ay sii wanaajiyaan sida Soomaalida nugul ay ugu adkeysan lahaayeen dhibaatooyinka dhaca sida abaaraha iyo fatahaadaha/daadadka. Hawshaan waxaa ka mid ah in la dhiso meelo biyaha lagu keydiyo iyo waddooyin, iyo xoojinta qaabab ay ku badbaadaan sida barnaamijyada nafaqada iyo kuwa quudinta iskuullada, iyo sidoo kale in aan beeralleyda yaryar kala shaqeyno sidii ay u heli lahayeen suuqyo.

**Macluumaad dheeri ah, fadlan kala soo xiriir:**

Susannah Price, UNICEF: +254 722 719 867 sprice@unicef.org

Surani Abeyesekera, UNICEF: +254 706033236 sabeyesekera@unicef.org

Amor Almagro, WFP: +254 734 554 040 amor.almagro@wfp.org

Peter Smerdon, WFP: +254 707 722 104 peter.smerdon@wfp.org

Zakaria Hassan, MoPIED: 252 619 111 555 zak.mopic@gmail.com